b'\n_START_ARTICLE_\nEls herois de Kelly\n_START_SECTION_\nArgument\n_START_PARAGRAPH_\nA Fran\xc3\xa7a, durant la Segona Guerra Mundial, Kelly (Clint Eastwood), un ex tinent degradat a soldat com a cap-de-turc, captura al coronel Dankhopf (David Hurst) de la intel\xc2\xb7lig\xc3\xa8ncia alemanya. Quan Kelly descobreix que el seu presoner t\xc3\xa9 un lingot d\'or, el fa beure fins a emborratxar-lo per obtenir informaci\xc3\xb3. Abans de morir accidentalment per l\'atac d\'un Panzer VI Tiger alemany, el begut Dankhopf diu que hi ha 14.000 lingots d\'or guardats en un banc, a 30 milles de les l\xc3\xadnies enemigues, a la ciutat de Clermont-en-Argonne. _NEWLINE_Kelly recluta la resta del seu escamot, incl\xc3\xb2s l\'esc\xc3\xa8ptic sergent "Big Joe" (Telly Savalas), per a desertar i robar l\'or. Finalment, d\'altres s\xc3\xb3n contractats (o es conviden ells mateixos) per dur a terme el pla, com ara l\'oportunista sergent d\'Intend\xc3\xa8ncia Crapgame, que anomenen Xori\xc3\xa7o (Don Rickles), un exc\xc3\xa8ntric comandant d\'un tanc Sherman, "Oddball" (Donald Sutherland), i un seguit de soldats d\'infanteria competents cansats de la guerra._NEWLINE_Els adversaris seran els soldats de la Wehrmacht. De totes maneres, r\xc3\xa0pidament es veu clar que la diversitat dels membres de l\'expedici\xc3\xb3 ja \xc3\xa9s un obstacle en ella mateixa. Un avi\xc3\xb3 de combat aliat els confon amb soldats alemanys, obre foc i destrueix bona part de l\'equip. Quan els missatges de r\xc3\xa0dio interceptats de la incursi\xc3\xb3 no autoritzada criden l\'atenci\xc3\xb3 d\'un general de divisi\xc3\xb3 estatunidenc, Colt (Carroll O\'Connor), aquest els pren per un grup de valents soldats que busquen afavorir l\'aven\xc3\xa7 aliat sobre Alemanya; Colt es dirigeix personalment al punt d\'encontre dels desertors._NEWLINE_Els homes de Kelly competeixen per arribar a la ciutat francesa abans que el seu propi ex\xc3\xa8rcit. All\xc3\xa0, troben el banc amb l\'or, defensat per tres enormes tancs Panzer VI Tiger, amb el suport d\'infanteria. Els americans s\xc3\xb3n capa\xc3\xa7os de desfer-se de tots, amb l\'excepci\xc3\xb3 d\'un dels Tiger, estacionat davant del banc per defensar-lo. Impotents per derrotar el gegant blindat, Kelly, Oddbal i Big Joe ofereixen al comandant del tanc alemany (Karl-Otto Alberty) i a la seva tripulaci\xc3\xb3 una part del bot\xc3\xad. Finalment, es divideixen l\'or entre tots ($875.000 per lot) i fugen per camins separats, just a temps per evitar trobar-se amb el general Colt, que en la seva entrada triomfal a Clermont, encara no s\'ha adonat del robatori.\n_START_SECTION_\nComentaris\n_START_PARAGRAPH_\nLa pel\xc2\xb7l\xc3\xadcula va ser filmada a la Rep\xc3\xbablica Federal de Iugosl\xc3\xa0via, a les regions que actualment s\xc3\xb3n els pa\xc3\xafsos independents de B\xc3\xb2snia i Hercegovina, Cro\xc3\xa0cia i S\xc3\xa8rbia. Aix\xc3\xb2 es deu al fet que els guanys d\'anteriors projeccions de pel\xc2\xb7l\xc3\xadcules a Iugosl\xc3\xa0via no podien treure\'s del pa\xc3\xads, per\xc3\xb2 si que podien ser utilitzats per al finan\xc3\xa7ament de noves produccions._NEWLINE_Anys despr\xc3\xa9s de l\'estrena de la pel\xc2\xb7l\xc3\xadcula, Clint Eastwood va afirmar que l\'estudi de cinema (MGM) va fer retallades addicionals a la versi\xc3\xb3 final de la pel\xc2\xb7l\xc3\xadcula de Hutton, eliminant escenes que donaven profunditat als personatges principals. Els muntatges resultants, segons Eastwood, van fer que els personatges semblessin un munt de ganduls de la Segona Guerra Mundial._NEWLINE_Hi ha una inclinaci\xc3\xb3 cap als spaghetti westerns d\'Eastwood en l\'enfrontament amb el tanc Tiger \xe2\x80\x94 un remake virtual del final de Il buono, il brutto, il cattivo, directament fins a la partitura musical-._NEWLINE_Aquest film va ser produ\xc3\xaft i llen\xc3\xa7at durant la Guerra del Vietnam, i en el seu clima pol\xc3\xadtic i cultural, igual que M*A*S*H._NEWLINE_Les tropes dels EUA porten la ins\xc3\xadgnia de la 35a Divisi\xc3\xb3 d\'Infanteria. Aquesta unitat era realment a la zona de Nancy (Fran\xc3\xa7a) el setembre del 1944. La pel\xc2\xb7l\xc3\xadcula tamb\xc3\xa9 utilitza tancs aut\xc3\xa8ntics M4 Sherman (de les reserves de l\'ex\xc3\xa8rcit iugoslau). Els tres tancs Tiger que es van utilitzar per a la pel\xc2\xb7l\xc3\xadcula, en canvi, eren en realitat tres tancs T-34 ex-sovi\xc3\xa8tics, convertits en gran detall per especialistes de l\'ex\xc3\xa8rcit iugoslau, per a la pel\xc2\xb7l\xc3\xadcula La batalla del riu Neretva (1969)._NEWLINE_La pel\xc2\xb7l\xc3\xadcula va ser votada en el n\xc3\xbamero 34 en el 100 millors pel\xc2\xb7l\xc3\xadcules de guerra de tots els temps de Channel 4._NEWLINE_La fotografia \xc3\xa9s del mexic\xc3\xa0 Gabriel Figueroa.\n_START_SECTION_\nPartitura musical i banda sonora\n_START_PARAGRAPH_\nEl tema principal de la pel\xc2\xb7l\xc3\xadcula (tant al principi como al final) \xc3\xa9s "Burning Bridges", cantat per The Mike Curb Congregation amb m\xc3\xbasica de Lalo Schifrin. Tamb\xc3\xa9 hi ha una interpretaci\xc3\xb3 espor\xc3\xa0dica al fons, prop de la meitat del film. La gravaci\xc3\xb3 de The Mike Curb Congregation de "Burning Bridges" va arribar al n\xc3\xbamero 34 en la taula de senzills Billboard Hot 100 el 6 de mar\xc3\xa7 del 1971._NEWLINE_La banda sonora per a la pel\xc2\xb7l\xc3\xadcula cont\xc3\xa9 la can\xc3\xa7\xc3\xb3 "All For the Love of Sunshine", que es va convertir en el senzill de country n\xc3\xbamero 1 de Hank Williams, Jr.. La inclusi\xc3\xb3 de la can\xc3\xa7\xc3\xb3 \xc3\xa9s un dels molts anacronismes de la pel\xc2\xb7l\xc3\xadcula, ja que no es va publicar fins al 1970, 25 anys despr\xc3\xa9s del final de la guerra._NEWLINE_El tema titulat "Tiger Tank" de la partitura de Schifrin, apareix a Inglourious Basterds de Quentin Tarantino.'